Broj: 01-05-4-372/18

Sarajevo, 15.02.2018.godine

Na osnovu člana 10. stav 1. alineja 1. i 7., te člana 69. Statuta Općine Stari Grad Sarajevo - Prečišćeni tekst ("Službene novine Kantona Sarajevo"; broj: 20/13) i člana 15. Zakona o principima lokalne samouprave u Federaciji Bosne i Hercegovine ("Službene novine Federacije Bosne i Hercegovine", broj: 49/06 i 51/09), Općinski Načelnik Općine Stari Grad Sarajevo donosi:

# ODLUKU

**o utvrđivanju uslova i postupka za ostvarivanje prava učešća građana**

**u dodjeli plastenika površine 100m2 sa dodatnom opremom**

**na području Općine Stari Grad Sarajevo**

**Član 1.**

Ovom Odlukom utvrđuju se uslovi i postupak za ostvarivanje prava učešća građana sa područja Općine Stari Grad Sarajevo, u projektu "Proizvodnja u plastenicima" (u daljem tekstu: Projekat).

**Član 2.**

Pravo na učešće u Projektu ima fizičko lice (u daljem tekstu: kandidat), koje ispunjava uslove propisane ovom Odlukom, čije je mjesto prebivališta i zemljište na području Općine Stari Grad Sarajevo.

**Član 3.**

 **Uslovi za ostvarivanje prava učešća kandidata za dodjela plastenika u Projektu su:**

**Opći uslovi:**

1. Da podnosilac zahtjeva ima mjesto prebivališta i da je zakonski korisnik minimum 500 m2 zemljišta na području Općine Stari Grad Sarajevo,

2. Da je zakonski korisnik zemljišta (vlasnik, posjednik, nosilac prava korišćenja i drugo),

3. Da zemljište pripada poljoprivrednom gazdinstvu, odnosno da je na imanju gdje

 podnosilac zahtjeva stanuje i

1. Broj članova domaćinstva.

**Posebni uslovi:**

1. Demobilisani borac – nezaposlen,
2. Demobilisani borac – penzioner,
3. Demobilisani borac – neriješen radni status (lica na čekanju), i
4. Nezaposlene osobe do 35 godina starosti, (s ciljem podsticanja bavljenja poljoprivredom i smanjivanja nezaposlenosti među mladim osobama).

# Dodatni uslovi :

I. Pripadnost jednoj od navedenih kategorija podnosioca zahtjeva i člana domaćinstva:

1. Priznat status RVI podnosioca zahtjeva,
2. Porodica šehida,
3. Dokaz o nezaposlenosti svakog punoljetnog člana porodičnog domaćinstva,
4. Dokaz o dodatnom boračkom statusu, statusu RVI i statusu civilne žrtve rata člana porodičnog domaćinstva.

 II. Pogodnost zemljišta

1. da je površina zemljišta gdje će se postaviti plastenik ravna ili veoma blagog nagiba,

2. da zemljište nije vlažno, odnosno sklono zabarivanju,

3. da nije u blizini objekata koji bi mogli stvarati sjenu na plastenik,

4. da je zemljište udaljeno od glavnih saobraćajnica minimum 100 m,

5. da je u neposrednoj blizini izvorišta vode ili vodovodne mreže,

6. izjava da u ranijem periodu nije ostvareno pravo na donaciju - plastenik

(dodatne uslove koji se odnose na pogodnost zemljišta, tačka 1. do tačke 6., utvrđuje Komisija za dodjelu plastenika uviđajem na licu mjesta).

Svaki navedeni uslov bodovat će se prema posebnom aktu koji će utvrditi Komisija za dodjelu plastenika (u daljem tekstu: Komisija), koju imenuje Općinski Načelnik. U slučaju da prijavljeni kandidati kod bodovanja imaju isti broj bodova, prednost će imati onaj kandidat čiji je porodični standard niži.

**Član 4.**

Uz zahtjev za dodjelu plastenika potrebno je priložiti dokaze o ispunjavanju općih, posebnih i dodatnih uslova navedenih u članu 3. ove Odluke.

Prijave na Javni poziv podnose se predajom na šalter protokola u zgradi Općine Stari Grad Sarajevo. Zahtjevi podneseni sa nepotpunom dokumentacijom neće se uzimati u razmatranje, ukoliko učesnik na Javnom pozivu i nakon davanja uputa ne postupi po istima.

**Član 5.**

Postupak za ostvarivanje prava učešća građana u Projektu provodi Komisija. Odluku o izboru domaćinstava i lokacija za postavljanje plastenika na prijedlog Komisije donosi Općinski Načelnik Općine Stari Grad Sarajevo.

Izabrani kandidati potpisuju Ugovor o dodjeli plastenika sa Općinom Stari Grad Sarajevo, a čime se obavezuju na poštivanje odredbi istog.

**Član 6.**

 Rok za podnošenje prijava na Javni poziv je deset (10) dana od dana objavljivanja. Za realizaciju ove Odluke zadužuje se Služba za privredu.

**Član 7.**

Ova Odluka stupa na snagu danom donošenja, a bit će objavljena na oglasnoj ploči i web stranici Općine Stari Grad Sarajevo, kao i na oglasnim pločama mjesnih zajednica.

 OPĆINSKI NAČELNIK

mr. Ibrahim Hadžibajrić